Source: http://www.europarl.europa.eu/doceo/document/A-8-2019-0135_MT.html
Timestamp: 2019-07-22 03:36:48+00:00
Document Index: 2212527

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/2185(DEC)
Ċiklu relatat mad-dokument : A8-0135/2019
209k 72k
PE 627.701v01-00 A8-0135/2019
dwar il-kwittanza għall-implimentazzjoni tal-baġit tal-Aġenzija Ewropea għall-Mediċini (EMA) għas-sena finanzjarja 2017
dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2017
– wara li kkunsidra l-kontijiet annwali finali tal-Aġenzija Ewropea għall-Mediċini għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2017, flimkien mar-risposta tal-Aġenzija(1),
– wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0075/2019),
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8-0135/2019),
1. Jagħti l-kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2017;
dwar l-għeluq tal-kontijiet tal-Aġenzija Ewropea għall-Mediċini għas-sena finanzjarja 2017
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2017, flimkien mar-risposta tal-Aġenzija(7),
– wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini(11), u b'mod partikolari l-Artikolu 68 tiegħu,
1. Japprova l-għeluq tal-kontijiet tal-Aġenzija Ewropea għall-Mediċini għas-sena finanzjarja 2017;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2017,
A. billi, skont ir-rapporti tad-dħul u n-nefqa tagħha(13), il-baġit finali tal-Aġenzija Ewropea għall-Mediċini ("l-Aġenzija") għas-sena finanzjarja 2017 kien jammonta għal EUR 331 266 000, u dan jirrappreżenta żieda ta' 7,41 % meta mqabbel mal-2016; billi l-Aġenzija hija aġenzija ffinanzjata permezz ta' ħlasijiet, bi 86 % tad-dħul tagħha tal-2017 li oriġina minn ħlasijiet imħallsa mill-industrija farmaċewtika għas-servizzi mogħtija, u 12 % mill-baġit tal-Unjoni;
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Aġenzija għas-sena finanzjarja 2017 ("ir-rapport tal-Qorti"), stqarret li kisbet aċċertament raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari;
1. Jinnota li l-isforzi ta' monitoraġġ tal-baġit matul is-sena finanzjarja 2017 irriżultaw f'rata ta' implimentazzjoni tal-baġit ta' 92,92 %, li jfisser tnaqqis ta' 3,38 % meta mqabbel mal-2016; jirrimarka, barra minn hekk, li r-rata ta' eżekuzzjoni tal-approprjazzjonijiet ta' pagament kienet ta' 76,62 %, li jfisser tnaqqis ta' 5,73 % meta mqabbel mal-2016;
2. Jiddispjaċih li l-kanċellazzjonijiet tar-riporti mill-2016 għall-2017 ammontaw għal EUR 4 350 908, li jfisser 10,11 % tal-ammont totali riportat, u dan juri żieda ta' 5,65 % meta mqabbel mal-2016; jistieden lill-Aġenzija tirrapporta lill-awtorità ta' kwittanza dwar il-miżuri meħuda biex tiżgura użu sħiħ tal-approprjazzjonijiet riportati, sabiex jiġi evitat li jiġu diżimpenjati riżorsi sostanzjali;
3. Jirrikonoxxi li l-Aġenzija tuża diversi indikaturi ewlenin tal-prestazzjoni, inkluża kombinazzjoni ta' indikaturi operattivi, ta' ġestjoni/governanza u komunikazzjoni/partijiet ikkonċernati biex tkejjel il-volumi ta' xogħol tagħha, l-implimentazzjoni tal-programm ta' ħidma tagħha u s-sodisfazzjon tal-partijiet ikkonċernati tagħha, fost l-oħrajn, sabiex tivvaluta l-valur miżjud ipprovdut mill-attivitajiet tagħha, u li tuża wkoll ippjanar baġitarju u metodoloġija ta' monitoraġġ biex ittejjeb il-ġestjoni tal-baġit tagħha;
4. Jirrikonoxxi li, f'Novembru 2017, l-Aġenzija implimentat verżjoni ġdida u mtejba tas-sistema EudraVigilance, sistema ta' informazzjoni użata biex tirrapporta l-effetti sekondarji suspettati tal-mediċini;
5. Itenni r-rwol importanti tal-Aġenzija fil-ħarsien u l-promozzjoni tas-saħħa pubblika u tal-annimali billi tivvaluta u tissorvelja l-mediċini għall-użu mill-bniedem u għall-użu veterinarju;
6. Jenfasizza li għadd ta' attivitajiet tal-Aġenzija ddewmu jew ġew posposti minħabba l-Brexit jew minħabba ċirkostanzi esterni;
7. Jenfasizza li, fl-2017, l-Aġenzija rrakkomandat li 110 mediċini ġodda jingħataw awtorizzazzjoni tal-kummerċjalizzazzjoni (92 għall-użu mill-bniedem u 18 għall-użu veterinarju), u li dawn kienu jinkludu 42 sustanza attiva ġdida (35 għall-użu mill-bniedem u 7 għall-użu veterinarju);
8. Jilqa' l-fatt li, fl-2017, l-Aġenzija implimentat pjan ta' komunikazzjoni li jsaħħaħ il-kollaborazzjoni mal-awtoritajiet nazzjonali kompetenti, l-organizzazzjonijiet tal-pazjenti u l-konsumaturi, u l-organizzazzjonijiet professjonali tal-kura tas-saħħa;
9. Jinnota b'sodisfazzjon li l-Aġenzija tikkoopera ma' Aġenziji oħrajn dwar l-outputs xjentifiċi konġunti u tiskambja appoġġ u data xjentifiċi; jirrikonoxxi, barra minn hekk, li l-Aġenzija għandha arranġamenti ta' ħidma formali mal-ħames Aġenziji ewlenin sħab tagħha;
10. Jinnota li l-bord amministrattiv tal-Aġenzija adotta l-pjan ta' ħidma pluriennali 2018-2020, li jappoġġa l-implimentazzjoni tal-istrateġija konġunta għan-netwerk regolatorju Ewropew tal-mediċini u, barra minn hekk, jiddeskrivi l-inizjattivi u l-attivitajiet ewlenin għas-snin li ġejjin;
11. Jinnota li, fil-31 ta' Diċembru 2017, it-tabella tal-persunal kienet kompleta sa 97,82 %, bil-ħatra ta' 583 aġent temporanju mill-596 aġent temporanju awtorizzati skont il-baġit tal-Unjoni (meta mqabbel ma' 602 postijiet awtorizzati fl-2016); jinnota li, barra minn hekk, 147 aġent kuntrattwali u 36 espert nazzjonali sekondat kienu qed jaħdmu għall-Aġenzija fl-2017; jinnota li l-ispejjeż tal-persunal żdiedu b'EUR 10 miljun; jitlob lill-Aġenzija tirrapporta b'mod komprensiv dwar dan l-infiq; iħeġġeġ lill-Aġenzija biex ma tissostitwix il-persunal permanenti b'aġenti kuntrattwali li jiswew aktar;
12. Jinnota li l-Aġenzija adottat il-mudell tad-deċiżjoni tal-Kummissjoni dwar il-politika għall-protezzjoni tad-dinjità tal-persuna u l-prevenzjoni tal-fastidju; jirrikonoxxi li l-Aġenzija daħħlet fis-seħħ sistema ta' konsulenti kunfidenzjali wara sejħa għal espressjoni bejn l-aġenziji u ħatret Koordinatur għall-Prevenzjoni tal-Fastidju;
13. Jinnota bi tħassib li, skont l-Aġenzija u r-rapport tal-Qorti, filwaqt li ġew assenjati kompiti sinifikanti ġodda lill-Aġenzija, it-tabella tal-persunal tal-Aġenzija ma żdiditx fl-2017, u dan wassal għal dipendenza kritika fuq l-għarfien espert estern f'żoni affettwati; jilqa' l-fatt li l-bord amministrattiv tal-Aġenzija ġie infurmat verbalment minn rappreżentant tad-DĠ SANTE li t-talba tal-Aġenzija biex tirrekluta sa 40 aġent kuntrattwali b'terminu determinat fl-2019 ġiet aċċettata; jilqa' l-miżuri diġà meħuda mill-Aġenzija biex tnaqqas ir-riskji involuti u jistieden lill-Aġenzija tirrapporta lill-awtorità ta' kwittanza dwar deċiżjonijiet ulterjuri meħuda sabiex ittejjeb is-sitwazzjoni;
14. Jilqa' s-suġġeriment tal-Qorti li l-avviżi ta' postijiet vakanti jiġu ppubblikati wkoll fuq is-sit web tal-Uffiċċju Ewropew għas-Selezzjoni tal-Persunal sabiex tiżdied il-pubbliċità; jifhem it-tħassib tal-Aġenzija rigward l-ispejjeż tat-traduzzjoni;
15. Jinnota li, skont ir-rapport tal-Qorti, sa tmiem l-2017 l-Aġenzija kienet għadha ma introduċietx l-għodod kollha varati mill-Kummissjoni bil-għan li tiġi introdotta soluzzjoni waħda għall-iskambju elettroniku ta' informazzjoni ma' partijiet terzi li jipparteċipaw fi proċeduri ta' akkwist (akkwist elettroniku); jinnota li, skont it-tweġiba tal-Aġenzija, hija ffirmat Memorandum ta' Qbil mal-Kummissjoni dwar l-aċċess għas-sottomissjoni elettronika u l-użu tagħha; jistieden lill-Aġenzija tintroduċi l-għodod kollha meħtieġa u tirrapporta lill-awtorità ta' kwittanza dwar il-progress imwettaq f'dan il-qasam;
16. Jenfasizza li l-klijenti tal-Aġenzija, jiġifieri l-industrija farmaċewtika, iħallsu għall-proċedura, u mhux għall-eżitu tal-valutazzjonijiet tal-Aġenzija; jifhem li, skont l-Aġenzija, hija tqis li r-rakkomandazzjonijiet tagħha jsiru b'mod indipendenti u li, għaldaqstant, ma joħolqux kunflitti ta' interess, li fir-rigward tagħhom kwalunkwe riskju potenzjali huwa madankollu debitament ikkunsidrat, evitat u mitigat;
17. Jilqa' l-fatt li l-Aġenzija titlob ukoll lill-konsulenti kollha tal-IT biex jiffirmaw dikjarazzjonijiet individwali ta' interess u ta' kunfidenzjalità fil-bidu tal-kompitu tagħhom;
18. Jirrikonoxxi l-miżuri eżistenti tal-Aġenzija u l-isforzi kontinwi biex tiżgura t-trasparenza, il-prevenzjoni u l-ġestjoni tal-kunflitti ta' interess, u l-protezzjoni tal-informaturi; jinnota bi tħassib li fl-2017 l-Aġenzija rċeviet 25 rapport dwar każijiet ta' żvelar ta' informazzjoni minn sors estern, ingħalqu 15-il każ fl-2017 u 10 każijiet għadhom għaddejjin; jistieden lill-Aġenzija tirrapporta lill-awtorità ta' kwittanza dwar kwalunkwe progress f'dak ir-rigward;
19. Jenfasizza li ma nbdiet ebda proċedura għall-ksur tal-fiduċja fil-konfront tal-membri tal-bord amministrattiv, il-membri jew l-esperti tal-kumitat xjentifiku, u li ma ġie nnotat ebda każ ta' kunflitt ta' interess fir-rigward tal-membri tal-persunal fl-2017;
20. Jinnota li l-Aġenzija tiltaqa' ma' partijiet ikkonċernati esterni u għandha regoli fis-seħħ biex tirregola l-interazzjonijiet tagħha mal-partijiet ikkonċernati u, barra minn hekk, li tippubblika l-minuti tal-laqgħat ma' "rappreżentanti ta' interessi" fuq is-sit web tagħha; jinnota b'sodisfazzjon li l-Aġenzija żviluppat qafas għall-ġestjoni tar-relazzjonijiet mal-partijiet ikkonċernati f'konsultazzjoni mal-Kummissjoni, li jinkludi miżuri ta' trasparenza;
21. Jinnota li, skont ir-rapport tal-Qorti, hemm bżonn li tissaħħaħ l-indipendenza tal-uffiċjal tal-kontabbiltà billi jsir direttament responsabbli lejn id-Direttur Eżekuttiv u l-bord amministrattiv tal-Aġenzija; jinnota li, skont it-tweġiba tal-Aġenzija, hija tinsab sodisfatta bil-livell ta' indipendenza pprovdut mill-qafas attwali, iżda, minkejja dan, se tikkunsidra liema bidliet jistgħu jiġu introdotti; jistieden lill-Aġenzija tirrapporta lill-awtorità ta' kwittanza dwar l-iżviluppi f'dan ir-rigward; jinnota, barra minn hekk, li l-Aġenzija varat il-validazzjoni mill-ġdid tas-sistemi kontabilistiċi tagħha f'Marzu 2018;
22. Jilqa' l-inkjesta li l-Ombudsman Ewropew fetħet dwar l-arranġamenti li l-Aġenzija għandha fis-seħħ rigward il-kuntatti li jkollha mal-produtturi tal-mediċini qabel ma japplikaw għal awtorizzazzjonijiet biex jikkummerċjalizzaw il-mediċini tagħhom fl-Unjoni, u jilqa' l-fatt li l-partijiet interessati kollha jiġu mistiedna jressqu l-kummenti tagħhom dwar din il-kwistjoni, speċjalment peress li l-introjtu tal-Aġenzija minn tariffi u imposti relatati mal-awtorizzazzjonijiet tal-kummerċjalizzazzjoni żdied b'EUR 14-il miljun;
23. Jirrikonoxxi, abbażi tal-informazzjoni mogħtija mill-Aġenzija, li l-laqgħat ta' qabel is-sottomissjoni jikkontribwixxu għall-iżvilupp ta' mediċini; jinnota li, fid-dawl tal-laqgħat ta' qabel is-sottomissjoni, l-esperti tal-Kumitat għall-Prodotti Mediċinali għall-Użu mill-Bniedem (CHMP) iwettqu kemm ir-rwol ta' konsulent kif ukoll dak ta' evalwatur fir-rigward tal-applikazzjonijiet għall-awtorizzazjonijiet tal-kummerċjalizzazzjoni; jistieden lill-Aġenzija biex tal-inqas tippubblika lista ta' attivitajiet ta' qabel is-sottomissjoni, ladarba tkun ingħatat l-awtorizzazzjoni tal-kummerċjalizzazzjoni;
24. Jinnota bi tħassib li s-Servizz tal-Awditjar Intern tal-Kummissjoni wettaq awditu tal-"Implimentazzjoni tar-Regolament dwar it-tariffi tal-farmakoviġilanza"(14) min-naħa tal-Aġenzija, li kkonkluda li għalkemm id-disinn tal-ġestjoni u tas-sistema ta' kontroll intern huwa adegwat, hemm dgħufija sinifikanti, li ġiet irreġistrata bħala rakkomandazzjoni "importanti ħafna", rigward il-ġestjoni tal-Aġenzija tad-defiċit kontinwu bejn id-dħul mit-tariffi tal-farmakoviġilanza u l-ispejjeż relatati; jinnota li l-Aġenzija ħejjiet pjan ta' azzjoni li jinkludi l-valutazzjoni li għaddejja mill-Kummissjoni tas-sistema ta' ħlas u remunerazzjoni attwali; jistieden lill-Aġenzija tirrapporta lill-awtorità ta' kwittanza dwar l-azzjonijiet korrettivi meħuda biex tindirizza r-rakkomandazzjonijiet;
25. Jinnota li l-Qorti ħarġet paragrafu ta' osservazzjonijiet dwar iż-żewġ aġenziji bbażati f'Londra, fir-rigward tad-deċiżjoni tar-Renju Unit li joħroġ mill-Unjoni Ewropea; jinnota li s-sede tal-Aġenzija se tiġi ttrasferita għal Amsterdam fil-bidu tal-2019 u li l-kontijiet tal-Aġenzija jinkludu dispożizzjonijiet għall-ispejjeż relatati li jammontaw għal EUR 18 600 000; jiddispjaċih li l-ftehim ta' kiri għall-uffiċċji bbażati f'Londra jistabbilixxi li l-perjodu ta' kiri jkompli sal-2039 mingħajr ma jsemmi klawżola ta' ħruġ; jiddispjaċih ħafna li n-noti għall-kontijiet isemmu ammont ta' EUR 489 000 000 għall-kera li għad trid titħallas sal-2039, li minnhom ammont massimu ta' EUR 465 000 000, li jikkorrispondi għall-perjodu ta' kiri wara r-rilokazzjoni ppjanata tal-Aġenzija għal Amsterdam, huma kontabilizzati bħala obbligazzjoni kontinġenti; iħeġġeġ lill-Aġenzija u lill-Kummissjoni Ewropea jagħmlu l-almu tagħhom biex jimminimizzaw l-impatt finanzjarju, amministrattiv u operattiv tal-ftehim ta' kiri sfavorevoli u jirrapportaw lill-awtorità ta' kwittanza dwar l-iżviluppi f'dan ir-rigward;
26. Jirrikonoxxi li l-Aġenzija stabbiliet task force għall-operazzjonijiet u ta' tħejjija għar-rilokazzjoni biex jiġi żgurat li l-Aġenzija tieħu l-passi kollha meħtieġa biex iżżomm il-kontinwità tal-operazzjonijiet tan-negozju tagħha wara l-ħruġ tar-Renju Unit mill-Unjoni Ewropea u t-trasferiment tal-Aġenzija għan-Netherlands; jinnota b'sodisfazzjon li, fl-2017, l-Aġenzija ħadet diversi passi lejn ir-rilokazzjoni għal Amsterdam, inklużi valutazzjoni tal-impatt, stħarriġ tal-persunal, strateġija ddedikata għar-reklutaġġ u l-għażla wara d-deċiżjoni tar-Renju Unit li jirtira mill-Unjoni Ewropea u tħejjijiet għar-rilokazzjoni taċ-ċentri tad-data tal-Aġenzija;
27. Jenfasizza li, skont l-Aġenzija, dan jirrikjedi r-ridistribuzzjoni ta' riżorsi sinifikanti għall-kompiti ta' rilokazzjoni u li nuqqas ta' riżorsi umani jista' jwassal għal sfidi għall-Aġenzija biex tissodisfa r-responsabilitajiet ewlenin u leġiżlattivi tagħha; jistieden lill-Aġenzija tirrapporta lill-awtorità ta' kwittanza dwar kwalunkwe progress f'dak ir-rigward;
28. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ...2019(15) dwar il-prestazzjoni, il-ġestjoni finanzjarja u l-kontroll tal-aġenziji.
1. Jenfasizza li l-Aġenzija hija aġenzija ffinanzjata permezz ta' ħlasijiet, bi 88 % tad-dħul tagħha tal-2017 li joriġina minn ħlasijiet imħallsa mill-industrija farmaċewtika, 9 % mill-baġit tal-Unjoni u 3 % minn dħul assenjat estern;
2. Jinnota li l-baġit finali tal-Aġenzija għas-sena finanzjarja 2017 kien ta' EUR 331 266 000, li jirrappreżenta żieda ta' 7,4 % meta mqabbel mal-2016;
3. Jenfasizza li matul is-sena finanzjarja 2017, ir-rata tal-implimentazzjoni tal-baġit laħqet 92,92 % li tirrappreżenta tnaqqis ta' 3,38 punti perċentwali meta mqabbel mal-2016; jinnota, barra minn hekk, li r-rata ta' eżekuzzjoni tal-approprjazzjonijiet ta' pagament kienet ta' 82,45 %, li tirrappreżenta tnaqqis ta' 3,06 punti perċentwali meta mqabbel mal-2016;
4. Jinnota li fil-31 ta' Diċembru 2017, kienu okkupati 583 post tax-xogħol mill-596 awtorizzati taħt il-baġit tal-Unjoni tal-2017 (meta mqabbel mal-587 post tax-xogħol mis-602 awtorizzati fl-2016); jiddispjaċih li ġew allokati kompiti ġodda lill-Aġenzija mingħajr ebda żieda fil-persunal, li wasslet għal dipendenza kritika fuq l-għarfien espert estern; jenfasizza li r-rilokazzjoni tal-Aġenzija teħtieġ riżorsi sinifikanti, li wasslet għal nuqqas ta' riżorsi umani, li jista' jaffettwa b'mod negattiv il-kapaċità tal-Aġenzija biex twettaq ir-responsabbiltajiet fundamentali u leġiżlattivi tagħha;
7. Jenfasizza li fl-2017, l-Aġenzija rrakkomandat li 110 mediċini ġodda jingħataw awtorizzazzjoni tal-kummerċjalizzazzjoni (92 għall-użu mill-bniedem u 18 għall-użu veterinarju), u li dawn kienu jinkludu 42 sustanza attiva ġdida (35 għall-użu mill-bniedem u 7 għall-użu veterinarju);
8. Jirrimarka li l-bord amministrattiv adotta deċiżjoni dwar il-ħarsien tad-dinjità tal-persuna u l-prevenzjoni tal-fastidju psikoloġiku u sesswali;
9. Jenfasizza li ma nbdiet l-ebda proċedura għall-ksur tal-fiduċja fil-konfront tal-membri tal-bord amministrattiv, il-membri jew l-esperti tal-kumitat xjentifiku, u li ma ġie nnotat l-ebda każ ta' kunflitt ta' interess fir-rigward tal-membri tal-persunal fl-2017;
10. Jieħu nota tal-fatt li l-Aġenzija ma rreġistrat l-ebda każ ta' informaturi u rċeviet 25 rapport minn sors estern fl-2017, li 10 minnhom għadhom għaddejja fil-31 ta' Diċembru 2017; jinnota li f'żewġ każijiet, ittieħdet azzjoni regolatorja fil-livell tal-Istati Membri;
11. Jilqa' l-fatt li fl-2017, l-Aġenzija implimentat pjan ta' komunikazzjoni li jsaħħaħ il-kollaborazzjoni mal-awtoritajiet nazzjonali kompetenti, l-organizzazzjonijiet tal-pazjenti u l-konsumaturi, u l-organizzazzjonijiet professjonali tal-kura tas-saħħa;
12. Jinnota b'sodisfazzjon li l-Aġenzija tikkoopera ma' aġenziji oħra, b'mod partikolari maċ-Ċentru Ewropew għall-Prevenzjoni u l-Kontroll tal-Mard (ECDC) u l-Awtorità Ewropea dwar is-Sigurtà fl-Ikel (EFSA) fil-qasam tar-reżistenza antimikrobika;
13. Jilqa' l-fatt li l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2017 huma affidabbli u li t-tranżazzjonijiet sottostanti huma legali u regolari;
14. Jirrakkomanda, abbażi tal-fatti disponibbli, l-għoti ta' kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2017.
ĠU C 434, 30.11.2018, p. 141.
ĠU L 136, 30.4.2004, p. 1
ĠU C 420/01, 7.12.2017, p. 3.
Ir-Regolament (UE) Nru 658/2014 tal-Parlament Ewropew u tal-Kunsill tal-15 ta' Mejju 2014 dwar tariffi pagabbli lill-Aġenzija Ewropea għall-Mediċini għat-twettiq ta' attivitajiet ta' farmakoviġilanza fir-rigward ta' prodotti mediċinali għall-użu mill-bniedem (ĠU L 189, 27.6.2014, p. 112).
Testi adottati, P8_TA-(2019)0000.